*Tämä artikkeli käsittelee musiikkikappaletta. Eero Raittisen kokoelma-albumista kertoo Vanha holvikirkko (albumi)*
Sven Lindahl sai Adelsön kirkosta inspiraatiota kirjoittaa alkuperäisen kappaleen "Mälarö kyrka".
**Vanha holvikirkko**, alkukielellä **Mälarö kyrka**, on ruotsalaisen Sven Lindahlin kirjoittama kappale vuodelta 1968. Kappaleen teema sijoittuu kirkkorakennukseen, jossa kanttorin poika soittaa itsekseen urkuja. Kappaleen teemaan on vaikuttanut Adelsön kirkko Ruotsissa. Kappaleen tunnetuimpia esittäjiä ovat Lenne Broberg ja Eero Raittinen.

Lenne Brobergin versio
----------------------

Lenne Broberg oli ensimmäinen kappaleen levyttänyt artisti. Hänen versionsa julkaistiin singlenä vuonna 1968. Se oli Svensktoppen-listalla 24. maaliskuuta – 5. toukokuuta 1968 eli runsaan kuukauden. 7. huhtikuuta kappale sijoittui listan kärkeen.

Broberg levytti kappaleesta myös ensimmäisen suomenkielisen version. Taustamusiikista vastasi Mats Olssonin orkesteri. Ontuvan suomen kielen takia versiota pidettiin kuitenkin melko huvittavana.

Eero Raittisen versio
---------------------

| "Vanha holvikirkko"Eero Raittinen |
| --- |
|  |
| Singlen tiedot |
|  Julkaistu | 27. maaliskuuta 1968 |
|  Tyylilaji | iskelmä |
|  Kesto | 02.36 |
|  Levy-yhtiö | RCA Records |

Suomessa Eero Raittinen teki kappaleen tunnetuksi nimellä "Vanha holvikirkko", ja sen suomenkieliset sanat olivat Saukin kirjoittamat. Raittisen suomenkielinen versio kappaleesta julkaistiin 27. maaliskuuta 1968 eli jo samana vuonna kuin kappale oli alun perin julkaistu. Kappale julkaistiin "Tää rakkaudelta näyttää, hitto vie" -singlen B-puolena. Raittinen käytti samaa Mats Olssonin orkesterin taustaa kuin Broberg, joten kappaleiden sovitukset ovat samat. Kappale nousi heinäkuussa 1968 Suomen listaykköseksi.

Kappale on ainoa Raittisen listaykkönen, vaikka mukaan laskettaisiin Eeron ja Jussin kappaleet. Vanha holvikirkko onkin Raittisen tunnetuimpia kappaleita, ja se on usealla kokoelmalevyllä, kuten Raittisen samannimiseltä 20 suosikkia -kokoelmalta. Kappaletta pidetäänkin yhdessä kappaleen "Tää rakkaudelta näyttää, hitto vie" ohella Raittisen soolouran läpimurtokappaleena.

Raittisen, Harri Marstion, Bablon ja Esa Elorannan muodostaman Kultakurkut-yhtyeen *Kultakurkut*-albumia varten kappale äänitettiin uudelleen.

Muita julkaisuja
----------------

### Suomeksi

Masa Mainds -yhtye teki kappaleesta oman versionsa vuonna 1992 pääasiassa covereita sisältävälle albumilleen *Mikset mua huomaa*.

Myös suomalainen punk rock -yhtye Klamydia teki oman versionsa kappaleen suomenkielisestä versiosta. Kappale on tyyliltään yhtyeen tyylin mukaisesti punk rockia. Muun muassa alkuperäinen pianolla soitettu intro on korvattu sähkökitaralla. Yhtye julkaisi kappaleen vuonna 1991 ilmestyneellä *Los celibatos* -albumillaan.

Muita Vanhan holvikirkon suomeksi levyttäneitä ovat muun muassa Kai Lind ja Kake Randelin.

Vuonna 1992 Tenavatähti-laulukilpailun voittanut laulaja-näyttelijä Antti Pääkkösen toinen finaalikappaleista oli Vanha holvikirkko. Hän itse on kanttorin poika, kuten myös laulun poika, tosin Pääkkösen vanhemmista kanttori on äiti, kun laulun pojan isä on kanttori.

### Ruotsiksi

Vuonna 1979 ruotsalainen Magnus Uggla julkaisi oman versionsa kappaleesta. Kappale julkaistiin *Magnus Uggla Band sjunger schlagers* -ep:llä. Kappale alkaa samantyylisesti pianolla, mutta laulun alkaessa tyyli on alkuperäisversiota rock-tyylisempää.

Åsa Jinder levytti kappaleen ja säesti sitä avainviululla. Hänen versionsa kappaleesta ylsi Svensktoppen-listalle.

Eroavaisuudet ruotsin- ja suomenkielisissä versioissa
-----------------------------------------------------

Kappaleen ruotsin- ja suomenkieliset versiot eroavat sanoitusten perusteella jonkin verran toisistaan. Molemmissa versioissa kanttoriksi haluavan kanttorin pojan kerrotaan harjoittelevan Johann Sebastian Bachia, kun kukaan ei ole kuulemassa. Ruotsinkielisessä versiossa hänen kuitenkin mainitaan soittavan lisäksi myös The Beatlesin kappaleen.

Lähteet
-------

1. 1 2 3  Eero Raittinen: 20 suosikkia – Vanha holvikirkko -cd-levyn vihkonen.
2. ↑  Svensktoppen 1968 Sverigesradio.se. Viitattu 7.8.2010. (ruotsiksi)
3. 1 2 3  Klassikoita Kuusta: Magnus Uggla – Mälarökyrka YleQ. Viitattu 14.5.2008.
4. ↑  Raimo Öystilä: Eero Raittinen: Rakkaudelta näyttää, hitto vie / Vanha holvikirkko *Rytmimusiikin Syke*. Viitattu 15.5.2008.
5. ↑  Raimo Öystilä: Kultakurkut *Rytmimusiikin Syke*. Viitattu 29.4.2008.
6. ↑  Masa Mainds - Vanha holvikirkko *Last.fm*. Viitattu 15.2.2016.
7. ↑  Kappalehaku › 'vanha holvikirkko' *Fono.fi*. Viitattu 15.2.2016.
8. ↑  Klamydia: Los Celibatos Kråklund Webbutik.  Arkistoitu 28.9.2007. Viitattu 16.8.2007.
9. ↑  Hakutulos kappaleella Vanha holvikirkko Suomen Äänitearkisto.  Arkistoitu 5.12.2011. Viitattu 15.5.2008.
10. ↑  Muistatko näitä lapsitähtiä?  8.7.2009. Ilkka.fi. Viitattu 7.8.2010.
11. ↑  Magnus Uggla band sjunger schlager strixen.nu. Viitattu 14.5.2008. (ruotsiksi)[vanhentunut linkki]
12. ↑  Svensktoppen 1993 Sverigesradio.se. Viitattu 7.8.2010. (ruotsiksi)
13. ↑  Magnus Uggla lyrics – Mälarö kyrka Lyricsbox.com. Viitattu 7.8.2010. (ruotsiksi)

Aiheesta muualla
----------------

* Vanha holvikirkko Suomen Äänitearkistossa (Arkistoitu – Internet Archive).
* Eero Raittinen: Vanha holvikirkko Ylen Elävä arkisto.